Document ID: 32007D0383

ΑΠΌΦΑΣΗ ΤΗΣ ΕΠΙΤΡΟΠΉΣ
της 1ης Ιουνίου 2007
σχετικά με την τροποποίηση της απόφασης 2006/636/ΕΚ για τον καθορισμό της ετήσιας κατανομής, ανά κράτος μέλος, του ποσού της κοινοτικής στήριξης στην αγροτική ανάπτυξη για το διάστημα από την 1η Ιανουαρίου 2007 έως τις 31 Δεκεμβρίου 2013
[κοινοποιηθείσα υπό τον αριθμό Ε(2007) 2274]
(2007/383/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (1), και ιδίως το άρθρο 69 παράγραφος 4,
Εκτιμώντας τα ακόλουθα:
(1)
Το συνολικό ποσό που καθορίστηκε με την απόφαση 2006/493/ΕΚ του Συμβουλίου, της 19ης Ιουνίου 2006, για τον προσδιορισμό του ποσού της κοινοτικής στήριξης στην αγροτική ανάπτυξη για το διάστημα από την 1η Ιανουαρίου 2007 έως τις 31 Δεκεμβρίου 2013, την ετήσια κατανομή του και το ελάχιστο ποσό που διατίθεται στις επιλέξιμες για τον στόχο σύγκλισης περιφέρειες (2), περιλαμβάνει το ποσό για τη Βουλγαρία και τη Ρουμανία.
(2)
Με την απόφαση 2006/636/ΕΚ (3), η Επιτροπή καθόρισε την κατανομή, στα κράτη μέλη, της κοινοτικής στήριξης στην αγροτική ανάπτυξη για την περίοδο από την 1η Ιανουαρίου 2007 έως τις 31 Δεκεμβρίου 2013, λαμβάνοντας επίσης υπόψη τα ποσά προς μεταφορά στο ΕΓΤΑΑ όπως διατέθηκαν με την απόφαση 2006/410/ΕΚ της Επιτροπής (4) και την απόφαση 2006/588/ΕΚ της Επιτροπής (5).
(3)
Η απόφαση 2006/636/ΕΚ δεν περιλαμβάνει τα ποσά για τη Βουλγαρία και τη Ρουμανία. Μετά την έναρξη ισχύος της συνθήκης προσχώρησης της Βουλγαρίας και της Ρουμανίας από την 1η Ιανουαρίου 2007, η απόφαση 2006/636/ΕΚ πρέπει να τροποποιηθεί ώστε να συμπεριληφθεί η ετήσια κατανομή της κοινοτικής στήριξης για την αγροτική ανάπτυξη στις εν λόγω χώρες.
(4)
Στο άρθρο 34 παράγραφος 2 της πράξης προσχώρησης της Βουλγαρίας και της Ρουμανίας αναφέρεται το ποσό που προέρχεται από το ΕΓΤΠΕ - τμήμα Εγγυήσεων για την αγροτική ανάπτυξη στις εν λόγω χώρες για το διάστημα 2007 έως 2009. Η κατανομή του ποσού αυτού ανά έτος και ανά κράτος μέλος εμφαίνεται στη δήλωση που αναφέρεται στο μέρος II, «Δηλώσεις», τμήμα A, σημείο 4, της τελικής πράξης της συνθήκης προσχώρησης της Βουλγαρίας και της Ρουμανίας. Για να διασφαλισθεί η ορθή εφαρμογή του μέτρου «Συμπληρώματα στις άμεσες ενισχύσεις» σύμφωνα με το παράρτημα VIII τμήμα I στοιχείο E της πράξης προσχώρησης, είναι ανάγκη τα ποσά αυτά να εμφαίνονται, σε τρέχουσες τιμές, στον πίνακα «Κατανομή ανά κράτος μέλος της κοινοτικής στήριξης για την αγροτική ανάπτυξη από το 2007 έως το 2013» που παρατίθεται στο παράρτημα της απόφασης 2006/636/ΕΚ.
(5)
Ως εκ τούτου, θα πρέπει να τροποποιηθεί ανάλογα η απόφαση 2006/636/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2006/636/ΕΚ αντικαθίσταται από τον πίνακα του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από την 1η Ιανουαρίου 2007.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 1 Ιουνίου 2007.

Labels: 18
15
19
5